
R E F E R A T  D E   A P R O B A R E
pentru modificarea Hotărârii Consiliului Local nr. 34/2022 privind trecerea unei cantităţi de masă lemnoasă din proprietatea publică în proprietatea privată a Municipiului Brad, precum şi exploatarea şi valorificarea acesteia



	
Municipiul Brad deţine în proprietatea publică teren cu vegetaţie forestieră în suprafață totală de 510,9 hectare. 
Acest teren cu vegetație forestieră se regăsește în administrarea Regiei Naționale a Pădurilor – Direcția Silvică Hunedoara – Ocolul Silvic Brad, urmare încheierii Contractului de administrare nr. 1237/31.01.2020, pe o perioadă de 10 ani, respectiv perioada 01.01.2020 – 31.12.2029. Acest contract a fost aprobat de către Consiliul Local al Municipiului Brad prin Hotărârea nr. 191/2019.
Cele 510,90 hectare de teren cu vegetație forestieră se regăsesc amplasate în municipiul Brad – zona Cocoșu Valea Bradului și comuna Vața de Jos – sat Birtin, constituind obiectul a două amenajamente silvice, astfel:
	- U.P. I Brad cu suprafața de 206,50 ha (valabil pe perioada 2016 – 2025);
	- U.P. II Brad cu suprafața  de 304,40 ha (valabil în perioada 2020 – 2029).
Cele două amenajamente silvice redau modul de recoltare de produse principale, lucrări de îngrijire (rărituri și tăieri de igienă), lucrări de conservare prevăzute a se realiza în fiecare an.
Precizez că întreg fondul forestier din proprietatea publică a Municipiului Brad este inclus în schema de ajutor de stat ”Servicii de silvomediu, servicii climatice și conservare a pădurilor” elaborată în baza Măsurii 15 ”Servicii de silvomediu, servicii climatice și conservare a pădurilor”, submăsura 15.1 ”Plăți pentru amenajamente de silvomediu”.
	Prin Hotărârea Consiliului Local nr. 34/2022 s-a aprobat trecerea unei cantităţi de masă lemnoasă din proprietatea publică în proprietatea privată a Municipiului Brad, precum şi exploatarea şi valorificarea cantității de 1.116,65 mc. masă lemnoasă prin licitație mixtă.
Prin adresa nr. 2983/GHC/15.03.2022, înregistrată la Primăria Municipiului Brad sub nr. 21973/15.03.2022,  Direcția Silvică Hunedoara - Ocolul Silvic Brad a solicitat modificarea art. 2 al hotărârii mai sus amintite în sensul stabilirii tipului licitației în plic închis sau electronică.
	Astfel, am inițiat prezentul proiect de hotărâre prin care am propus modificarea Hotărârii Consiliului Local nr. 34/2022 în sensul modificării art. 2 astfel încât acesta va avea următorul conținut:
	„Art. 2. – Se aprobă vânzarea masei lemnoase prevăzută la art. 1 alin. 1 prin licitație în plic închis sau electronică.” 
	În contextul celor de mai sus îl supun spre dezbatere plenului Consiliului Local al Municipiului Brad proiectul de hotărâre în forma prezentată.	
	Invoc în susţinerea propunerii mele prevederile art. 60 din  Legea nr. 46/2008 –Codul Silvic, republicată şi actualizată, precum  şi  ale  art. 4, art. 12, art.13 și art. 20 alin. 5 din Regulamentul de valorificare a masei lemnoase din fondul forestier proprietate publică aprobat prin H.G. nr. 715/2017 cu modificări și completări aduse prin H.G. nr. 55/2019.

